De fire havne, som skal kunne håndtere de såkaldte modulvogntog på op til 25 meter, er Hanstholm, Aalborg, Frederikshavn og Hirtshals. I kølvandet på forsøget er der også investeringer i bedre adgangsveje til havnene på vej. - Vi får bedre og mere sikre adgangsveje til de store godsknudepunkter, som erhvervshavnene er. Det øger effektiviteten og er med til at mindske miljøbelastningen fra transport, siger Uffe Steiner Jensen, formand for Danske Havne. Havne er transportknudepunkter for de lange lastbiler med store godsmængder, og samtidig har havnene vendeplads, parkering og gode forhold for chauffører. Mange havne har de seneste år oplevet tocifrede væksttal. De op til 25 meter lange lastbiler kan laste 20-35 procent mere end almindelige lastbiler, hvilket svarer til, at to lange lastbiler kan erstatte tre almindelige. Det betyder mindre miljøbelastning, øget effektivitet og kan også afhjælpe manglen på chauffører.

Referat:
I løbet af de næste tre år er fire nordjyske havne med i et EU-forsøg med lange lastbiler, der blandt andet er mere miljøvenlige.